Die wêreld in foto’s – 18 Junie 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Angela Merkel, die Duitse kanselier, woon Maandag ŉ leiersvergadering by van die Christelik-Demokratiese Unie (CDU) by dié party se hoofkantoor in Berlyn. (Foto: Markus Schreiber, AP) Deelnemers neem Maandag deel aan ŉ draakbootwedren ter viering van die Chinese Draakbootfees wat in Hongkong gehou word. Draakbootwedrenne word gehou ter herinnering aan Chu Yuan, ŉ ou Chinese geleerde en staatsman wat in 277 v.C. verdrink het terwyl hy korrupsie in die regering veroordeel het. (Foto: Vincent Yu, AP) Die kunstenaar Christo woon Maandag die bekendstelling van sy eerste Britse buite-uitstalling, The London Mastaba, by op die Serpentine-meer in Hyde Park, Londen. Dié beeldhouwerk bestaan uit 7 506 horisontaal gestapelde vate op ŉ drywende platform in die meer. (Foto: Dominic Lipinski, AP) ŉ Sweedse sokkerondersteuner waai met sy aankoms by die Nizhny Novgorod-stadion in Nizhny Novgorod, Rusland, vir die wedstryd tussen Swede en Suid-Korea by die 2018-Wêreldbekersokkertoernooi. (Foto: Pavel Golovkin, AP) Suster Patricia Fox, ’n Australiese Rooms-Katolieke non, hou haar duim omhoog met haar aankoms by ŉ diens by die Black Nazarene Basilika in Manila in die Filippyne op die negende dag sedert die moord op die Rooms-Katolieke priester, vader Richmond Nilo. Die Filippynse regsekretaris het Maandag ŉ immigrasie-uitsettingsbevel vir Fox teruggetrek ondanks die Filippynse president se ontevredenheid met haar. Fox het politieke byeenkomste bygewoon en moontlike uitsetting staar haar steeds in die gesig. (Foto: Bullit Marquez, AP)